text: Fem tons oksekød fra Holsted trukket tilbage
  11 maj 2017 kl. 14.56
  Velsmag - med en risiko for salmonella. Derfor har Danish Crown trukket fem  tons hakket oksekød fra det nye slagteri i Holsted tilbage. 
  Danish Crown trækker over fem ton hakket oksekød tilbage på grund af salmonella. Forbrugere, der har købt tilbagetrukket oksekød fra Danish Crown, kan få pengene tilbage, oplyser selskabet.
  Det oplyser slagterigiganten i en pressemeddelelse.
  Der er tale om i alt 5322 kilo hakket oksekød med navnet Velsmag 4-7 %, 8-12 % og 14-18 %, der sælges i Netto landet over. Det er produceret på Danish Crown Beef i Holsted 8. maj.
  Salmonellaen er blevet opdaget ved slagteriets kontrol.
  Danish Crown har orienteret fødevaremyndighederne om, at varen kaldes tilbage. Og forbrugere, der har købt produktet, kan aflevere det i butikken og få pengene tilbage, skriver slagterikoncernen.
  - Symptomer på salmonellainfektion er blandt andet diarré, kvalme, mavesmerter, feber og opkast. Hvis man oplever de nævnte symptomer, bør man søge læge, tilføjer Danish Crown.
  